Flugslys í Íran : Boeing 737 - 800 fórst skömmu eftir flugtak - Enginn komst lífs meðal þeirra 176 sem voru um borð 8. janúar 2020 Frétt skrifuð kl. 07:10 Enginn komst lífs af er farþegaþota af gerðinni Boeing 737 - 800 frá úkraínska flugfélaginu Ukraine International Airlines fórst skömmu eftir flugtak í nótt frá höfuðborginni í Íran . Þotan fór í loftið frá Imam Khomeini flugvellinum í Teheran áleiðis til Kænugarðs með 167 farþega um borð og níu manna áhöfn . Flugvélin var komin í 8.000 feta hæð þegar hún hvarf af ratsjá sex mínútum eftir flugtak klukkan 2:48 í nótt að íslenskum tíma . Flugmálayfirvöld í Íran segja að verið sé að senda rannsóknarteymi á vettvang en samkvæmt erlendum fréttamiðlum komst enginn lífs af en flak vélarinnar fannst í um 22 kílómetra fjarlægð norðvestur af flugvellinum . Björgunarlið að störfum á vettvangi í morgun Upplýsingar varðandi slysið eru enn á huldu en fram kemur að myndband sé í dreifing á samfélagsmiðlum sem sýnir eld á himni er vélin féll til jarðar . Þá sýna myndir af vettvangi hvar mikið brak hefur dreifst yfir stórt svæði . Þotan bar skráninguna UR-PSR og var hún þriggja og hálfs árs gömul , afhent til Ukraine International Airlines í júlí árið 2016 . Flugslysið átti sér stað nokkrum klukkustundum eftir að Íranir gerðu loftárásir á bandarískar herstöðvar í Íran í gærkvöldi til þess að hefna fyrir árás Bandaríkjanna á bílalest á Qasem Soleimani , æðsta hershöfðingja Írana . Bandarísk flugmálayfirvöld ( FAA ) gáfu í gær frá sér tilkynningu þar sem bandarískum flugfélögum var bannað að fljúga í gegnum lofthelgi Írans og Íraks vegna aukinnar spennu í löndunum .